				ANEXA nr. 2 la H.C.L. nr. _____________/________________
                    

 CONTRACT DE ADMINISTRARE

                              	                                                                                                
1. PĂRŢILE CONTRACTULUI	
Între:
               
1. MUNICIPIULUI BEIUŞ, cu sediul în Piața Samuil Vulcan, nr.14, prin reprezentant legal Primar - Ec. POPA GABRIEL CĂTĂLIN, în calitate de proprietar
și

1. [bookmark: _Hlk69995986]S.C. Administraţia Domeniului Public Beiuş S.A.,                       , legal reprezentat prin Director – ARDELEAN CĂLIN MARIUS, în calitate de  administrator,
     
	În temeiul: 
· art. 297 - 301 din Ordonanța de Urgență a Guvernului nr. 57/2019, privind Codul administrativ; 
· art. 867-870 din Cod civil;  
· [bookmark: _Hlk100571055]HCL  nr.     din              .2022, 
      a intervenit prezentul contract.
 
	II.OBIECTUL CONTRACTULUI 

Art.1. Proprietarul constituie în favoarea administratorului dreptul de administrare asupra imobilului - Adăpost public pentru câinii fără stăpân și teren aferent, aflată în domeniul public al municipiului Beiuş, identificat în Anexa nr. 1 la HCL nr.      din             .2022.
Art.2. Dreptul de administrare constă în posesia, folosinţa şi un drept de dispoziţie limitat asupra bunului imobil, identificat la art. 1 din prezentul contract de administrare, prin exerciţiul acestora neputându-se aduce atingere regimului juridic al proprietăţii asupra bunurilor, constând în inalienabilitate, insesizabilitate şi imprescriptibilitate. 
Art.3. Predarea-preluarea bunului imobil se va face pe bază de proces-verbal încheiat între părţile interesate şi constituie Anexa nr. 2 la prezentul contract.

III. DOCUMENTELE CONTRACTULUI

Art.4. Constituie anexe şi fac parte integrantă din prezentul contract următoarele documente:
· Anexa nr. 1 – HCL nr.      din             .2022;
· Anexa nr. 2 – Procesul Verbal de predare – primire a bunului imobil; 
· Anexa nr. 3 – Lista de inventar.


		IV. DURATA CONTRACTULUI

Art.5. Prezentul contract de administrare se încheie pentru o perioadă de 5 ani.
Art.6.  Predare-preluarea bunului imobil se va face prin procesul verbal de predare-primire semnat de către părți.

V. DREPTURILE ŞI OBLIGAŢIILE ADMINISTRATORULUI

Art.7. Administratorul se obligă să posede, să folosească şi să dispună de bunul imobil în condițiile stabilite de lege și a actului de constituire, cu repectarea scopului și uzului pentru care a fost transmis în administrare și să înscrie dreptul de administrare în cartea funciară.
Art.8. Administratorul este un simplu detentor precar şi este obligat în situaţia în care  se revocă dreptul de administrare la înapoierea bunului imobil în individualitatea lui, în starea în care i-a fost dat în administrare, cu eventualele îmbunătăţiri efectuate pe durata desfăşurării prezentului contract.
Art.9. Administratorul are un drept de dispoziţie materială limitat asupra bunului primit, condiţionat de respectarea destinaţiei acestuia. La încetarea dreptului de administrare, administratorul este obligat să restituie bunul imobil în starea în care se găseşte la acel moment dar în nici un caz afectat de o uzură peste limitele normale în care un bun proprietar l-ar fi exploatat. În cazul în care administratorul a adus îmbunătățiri imobilului administrat, la încetarea contractului de administrare, imobilul va fi predat proprietarului cu toate îmbunătățirile aduse, fără nici o pretenție din partea administratorului. 
Art.10. Administratorul asigură protecția și conservarea bunului imobil, suportă toate cheltuielile cauzate de folosirea bunului imobil stipulat în prezentul contract, necesare unei bune funcționări, folosind şi administrând bunul imobil ca un bun proprietar.
Art.11. Administratorul se obligă să suporte toate cheltuielile necesare pentru aducerea bunului la starea corespunzătoare de folosință, în cazul degradării acestuia, ca urmare a utilizării necorespunzătoare sau a neasigurării pazei.
Art.12. Administratorul asigură, ia măsuri şi răspunde de paza şi integritatea bunului imobil încredinţat spre administrare.
Art.13. Administratorul nu răspunde de deteriorarea bunului imobil, decurgând din întrebuinţarea lor normală şi fără culpă din partea sa.
Art.14. Administratorul este obligat să apere bunul imobil de posibilele atingeri aduse dreptului de administrare. În litigiile privitoare la dreptul de administrare, apărarea în justiție se va face în conformitate cu prevederile art. 870 din Noul Cod Civil.
Art.15. Administratorul nu poate supune bunul imobil executării silite şi nu poate constitui garanţii reale asupra lui.
Art.16. Administratorul are obligaţia să comunice proprietarului eventualele intervenţii asupra bunului imobil în vederea reparării şi modernizării, care se vor efectua numai cu acordul prealabil în scris al acestuia și cu respectarea reglementărilor legale în vigoare.
Art.17. Administratorul nu poate cesiona prezentul contract, sau să transmită în folosinţă gratuită bunul imobil care face obiectul prezentului contract.
Art.18. Administratorului îi este interzis să efectueze formalități cu privire la închirierea imobiliului dat în administrare.
Art.19. Administratorul are obligația să depună la Primăria Municipiului Beiuș declarația de impunere pentru imobilul pe care îl administrează. 
Art.20 Administratorul are obligaţia să reevalueze bunurile, în condiţiile legii.
Art.21. Administratorului îi revine în sarcină, efectuarea lucrărilor de investiții asupra bunului, în condițiile legislației în materia achizițiilor publice
Art.22. Administratorul asigură, ia măsuri şi răspunde de paza şi integritatea bunului imobil încredinţat spre administrare, iar în conformitate cu prevederile art.19 din Legea 307/2006 are următoarele obligaţii principale:
· [bookmark: do|caII|si6|ar19|lia]a) să stabilească, prin dispoziţii scrise, responsabilităţile şi modul de organizare pentru apărarea împotriva incendiilor în unitatea sa, să le actualizeze ori de câte ori apar modificări şi să le aducă la cunoştinţă salariaţilor, utilizatorilor şi oricăror persoane interesate;

- 	b) să solicite şi să obţină avizele şi autorizaţiile de securitate la incendiu, prevăzute de lege, şi să asigure respectarea condiţiilor care au stat la baza eliberării acestora;
- 	c) să permită, în condiţiile legii, executarea controalelor şi a inspecţiilor de prevenire împotriva incendiilor, să prezinte documentele şi informaţiile solicitate şi să nu îngreuneze sau să obstrucţioneze în niciun fel efectuarea acestora;
-	d) să permită alimentarea cu apă a autospecialelor de intervenţie în situaţii de urgenţă;
-	e) să întocmească, să actualizeze permanent şi să transmită inspectoratului lista cu substanţele periculoase, clasificate potrivit legii, utilizate în activitatea sa sub orice formă, cu menţiuni privind: proprietăţile fizico - chimice, codurile de identificare, riscurile pe care le prezintă pentru sănătate şi mediu, mijloacele de protecţie recomandate, metodele de intervenţie şi prim ajutor, substanţele pentru stingere, neutralizare sau decontaminare;
-	f) să elaboreze instrucţiunile de apărare împotriva incendiilor şi să stabilească atribuţiile ce revin salariaţilor la locurile de muncă;
-	g) să verifice dacă salariaţii cunosc şi respectă instrucţiunile necesare privind măsurile de apărare împotriva incendiilor şi să verifice respectarea acestor măsuri semnalate corespunzător prin indicatoare de avertizare de către persoanele din exterior care au acces în unitatea sa;
-	 h) să asigure, conform criteriilor de performanţă elaborate potrivit art. 33 alin. (3), constituirea, cu avizul inspectoratului, a serviciului de urgenţă privat, precum şi funcţionarea acestuia; 
-	i) să solicite şi să obţină avizele de înfiinţare şi pentru sectoarele de competenţă ale serviciului privat pentru situaţii de urgenţă şi să asigure respectarea condiţiilor care au stat la baza eliberării acestora;
-	j) să permită, la solicitare, accesul forţelor inspectoratului în unitatea sa în scop de recunoaştere, instruire sau de antrenament şi să participe la exerciţiile şi aplicaţiile tactice de intervenţie organizate de acesta;
- 	k) să asigure utilizarea, verificarea, întreţinerea şi repararea mijloacelor de apărare împotriva incendiilor cu personal atestat, conform instrucţiunilor furnizate de proiectant;
-	l) să asigure pregătirea şi antrenarea serviciului de urgenţă privat pentru intervenţie;
-	n) să asigure şi să pună în mod gratuit la dispoziţie forţelor chemate în ajutor mijloacele tehnice pentru apărare împotriva incendiilor şi echipamentele de protecţie specifice riscurilor care decurg din existenţa şi funcţionarea unităţii sale, precum şi antidotul şi medicamentele pentru acordarea primului ajutor;
-	m) să stabilească şi să transmită către transportatorii, distribuitorii şi utilizatorii produselor sale regulile şi măsurile de apărare împotriva incendiilor, specifice acestora, corelate cu riscurile la utilizarea, manipularea, transportul şi depozitarea produselor respective;
-	o) să informeze de îndată, prin orice mijloc, inspectoratul despre izbucnirea şi stingerea cu forţe şi mijloace proprii a oricărui incendiu, iar în termen de 3 zile lucrătoare să completeze şi să trimită acestuia raportul de intervenţie;
-	p) să asigure echiparea construcţiilor şi amenajărilor cu mijloace tehnice de apărare împotriva incendiilor certificate conform legii; 
-	q) să îndeplinească orice alte atribuţii prevăzute de lege privind apărarea împotriva incendiilor.
Art.23. Administratorul are dreptul la culegerea fructelor bunului.
Art.24. Administratorul are dreptul să acorde dreptul de servitute, în condiţiile legii, să obţină avize pentru planul urbanistic zonal fără schimbarea uzului şi interesului public şi destinaţiei bunului, să obţină avizele pentru lucrări de îmbunătăţire şi menţinere a caracteristicilor tehnice ale bunului, să semneze procesul-verbal de vecinătate, fără schimbarea regimului juridic al bunului, să semneze acordul de avizare a documentației de carte funciară pentru obținerea certificatului de atestare a edificării construcțiilor, numai cu acordul scris al proprietarului.
Art.25. Administratorul are dreptul de a denunţa unilateral contractul de administrare, în cel mult 15 zile de la apariţia unor circumstanţe care nu au putut fi prevăzute la data încheierii contractului şi care conduc la modificarea clauzelor contractuale în aşa măsură încât îndeplinirea contractului ar fi contrară interesului public.
Art.26. Administratorul are obligaţia să îndeplinească orice alte sarcini prevăzute de legislaţia în vigoare și nestipulate în prezentul contract de administrare.


VI. DREPTURILE ŞI OBLIGAŢIILE PROPRIETARULUI 

Art.27. Proprietarul se obligă să pună bunul imobil la dispoziţia administratorului.
Art.28. Proprietarul se obligă să nu aducă atingere dreptului de administrare exercitat de către administrator.
Art.29. Proprietarul se obligă să nu-l împiedice pe administrator să folosească bunul imobil.   
Art.30. Proprietarul nu va putea ipoteca sau înstrăina sub nici o formă imobilul identificat la art.1 din prezentul contract și nu va putea schimba destinația acestuia. 
Art.31. Proprietarul are dreptul să inspecteze bunul imobil dat în administrare, să verifice modul în care este satisfăcut interesul public, verificând respectarea obligaţiilor asumate de administrator.
Art.32. Proprietarul poate să ceară revocarea dreptului de administrare dacă administratorul nu-şi exercită drepturile şi nu-şi execută obligaţiile născute din actul de administrare sau dacă interesul public o impune.


VII. ÎNCETAREA  CONTRACTULUI  

Art.33. Prezentul contract încetează de plin drept, fără a mai fi necesară intervenţia instanţei judecătoreşti, în cazul în care:
- încetează Contractul de delegare nr. 11022/1413/30.09.2022 încheiat între U.A.T Municipiul Beiuş şi S.C. Administraţia Domeniului Public Beiuş S.A.; 
- una din părţi nu îşi execută una dintre obligaţiile prevăzute în prezentul contract;
- una dintre părţi încalcă vreuna dintre obligaţiile sale contractuale, după ce a fost avertizată, printr-o notificare scrisă, de către cealaltă parte, că nerespectarea acestora va duce la rezilierea/rezoluţiunea prezentului contract;
- încetează dreptul de proprietate publică al proprietarului asupra imobilului identificat la art.1 din prezentul contract;
- proprietarul emite actul de revocare a dreptului de administrare, în condiţiile legii, dacă interesul public o impune.
     
VIII. CAZUL FORTUIT SAU DE FORŢĂ MAJORĂ

Art.34. Nici una dintre părţile contractante nu răspunde de neexecutarea la termen sau de executarea în mod necorespunzător - total sau parţial - a oricărei obligaţii care îi revine în baza prezentului contract, dacă neexecutarea sau executarea necorespunzătoare a obligaţiei respective a fost cauzată de forţa majoră, aşa cum este definită de lege.
Art.35. Dacă în termen de 5 zile de la producere, evenimentul respectiv nu încetează, părţile au dreptul să-şi notifice încetarea de plin drept a prezentului contract, fără ca vreuna dintre ele să pretindă daune - interese.
Art.36. Cazul fortuit sau de forţă majoră exclude răspunderea administratorului dacă acesta nu a putut prevedea pericolul, dacă nu a folosit bunurile contrar destinaţiei şi dacă nu le-a restituit proprietarului la termenul prevăzut de prezentul contract.

IX. NOTIFICĂRILE ÎNTRE PĂRŢI

Art.37. În accepţiunea părţilor contractante, orice notificare adresată de una dintre acestea celeilalte este valabil îndeplinită dacă va fi transmisă la adresa /sediul prevăzut în prezentul contract. 
Art.38. În cazul în care notificarea se face pe cale poştală, ea va fi transmisă, prin scrisoare recomandată, cu confirmare de primire şi se consideră primită de destinatar la data menţionată de oficiul poştal primitor pe această confirmare.
Art.39. Dacă confirmarea se trimite prin telefax sau email, ea se consideră primită în prima zi lucrătoare după ce a fost expediată.
Art.40. Notificările verbale nu se iau în considerare de nici una dintre părţi, dacă nu sunt confirmate, prin intermediul uneia dintre modalităţile prevăzute la alineatele precedente.

X. LITIGII

Art.41. Părţile au convenit ca toate neînţelegerile privind validitatea prezentului contract sau rezultate din interpretarea, executarea ori încetarea acestuia să fie rezolvate pe cale amiabilă de reprezentanţii lor.
Art.42. În cazul în care nu este posibilă rezolvarea litigiilor pe cale amiabilă, părţile se vor adresa instanţelor judecătoreşti competente.

XI. CLAUZE FINALE

Art.43. Modificarea prezentului contract se va face numai prin act adiţional încheiat între părţile contractante.
Art.44. Prezentul contract, împreună cu anexele care fac parte integrantă din cuprinsul său, reprezintă voinţa părţilor şi înlătură orice înţelegere verbală dintre acestea, anterioară sau ulterioară încheierii lui.
Art.45. Prezentul contract se completează corespunzător cu dispoziţiile Codului civil şi ale legislaţiei în vigoare la data executării lui.
Art.46. Prezentul contract s-a încheiat în două exemplare, cu aceeaşi valoare juridică, câte unul pentru fiecare parte, ştampilate şi semnate.


MUNICIPIUL BEIUŞ                                                S.C. Administraţia Domeniului Public Beiuş S.A.

Primar- Ec. POPA GABRIEL CĂTĂLIN                           Director – ARDELEAN CĂLIN MARIUS

VIZAT CONTROL FINANCIAR PREVENTIV

